b'\n_START_ARTICLE_\nPrins Peter af Danmark og til Gr\xc3\xa6kenland\n_START_SECTION_\nLiv og gerning\n_START_PARAGRAPH_\nPrins Peter blev f\xc3\xb8dt den 3. december 1908 i Paris i Frankrig som \xc3\xa6ldste barn og eneste s\xc3\xb8n af prins Georg og prinsesse Marie af Gr\xc3\xa6kenland. Gennem deres far var Prins Peter og hans s\xc3\xb8ster Prinsesse Eug\xc3\xa9nie b\xc3\xb8rneb\xc3\xb8rn af Kong Georg 1. af Gr\xc3\xa6kenland og oldeb\xc3\xb8rn af Kong Christian 9. af Danmark, mens de gennem deres mor var oldeb\xc3\xb8rn af Napoleon Bonapartes nev\xc3\xb8 Pierre Napoleon Bonaparte. Prins Peter tilbragte hovedparten af sin opv\xc3\xa6kst i Frankrig og opholdt sig ikke i Gr\xc3\xa6kenland, f\xc3\xb8r hans f\xc3\xa6tter Kong Georg 2. af Gr\xc3\xa6kenland blev genindsat p\xc3\xa5 tronen i 1935._NEWLINE_Han aftjente v\xc3\xa6rnepligt i Den Kongelige Livgarde fra 1932 og udn\xc3\xa6vnes i 1934 til sekondl\xc3\xb8jtnant - i 1937 sat \xc3\xa0 la suite. Under 2. verdenskrig deltog han som officer i den gr\xc3\xa6ske h\xc3\xa6r i kampene omkring Middelhavet. Han udn\xc3\xa6vntes i 1952 til oberstl\xc3\xb8jtnant i den gr\xc3\xa6ske h\xc3\xa6r og i 1964 til samme grad i den danske h\xc3\xa6r._NEWLINE_Han blev dr.jur. i Paris 1934 og dr.phil. i London i 1959. I 1960 blev han \xc3\xa6resdoktor ved K\xc3\xb8benhavns Universitet.\n_START_SECTION_\nEkspeditioner til Asien\n_START_PARAGRAPH_\nPrins Peter var aktiv i ekspeditioner til Asien og deltog i \xc3\xa5rene 1947-1952 i den 3. danske centralasiatiske ekspedition. Han ledede den efterf\xc3\xb8lgende Haslund-Christensen-mindeekspedition i 1953-55. Sammen med sin hustru tilbragte han syv \xc3\xa5r (januar 1950 - februar 1957) i den nord\xc3\xb8st-indiske by Kalimpong i Himalaya, hvor han indsamlede en enorm m\xc3\xa6ngde tibetanske artefakter og etnografiske og antropometriske data og skrev en r\xc3\xa6kke videnskabelige og popul\xc3\xa6rvidenskabelige artikler og b\xc3\xb8ger. I 1963 udgav han bogen A Study of Polyandry om polyandri (flermanderi). Han var antropolog med speciale i tibetanske s\xc3\xa6der og skikke og skrev flere artikler om emnet, som blev udgivet i akademiske tidsskrifter.\n_START_SECTION_\nEngagement for Tibet\n_START_PARAGRAPH_\nDet var is\xc3\xa6r prins Peters syv \xc3\xa5r lange ophold i den vestbengalske by Kalimpong (januar 1950-februar 1957), som kom til at p\xc3\xa5virke hans personlige og professionelle engagement i det tibetanske samfund, politik og fremtid. Efter sit lange arbejde med tibetanerne, som opholdt sig i Indien, fortsatte han sit engagement i Danmark: \xe2\x80\x9dPrins Peter arbejdede ogs\xc3\xa5 for den tibetanske sag som pr\xc3\xa6sident for Nordisk Raad til Tibetanerhj\xc3\xa6lp, der i \xc3\xa5rene mellem 1960-1971 arrangerede et hundrede tibetaneres uddannelsesophold i Danmark, Norge og Sverige.\xe2\x80\x9d Han henvendte sig til medierne og internationale kontakter, hvor han talte den tibetanske sag og kritiserede det kinesiske styre i Tibet og Nehrus manglende h\xc3\xa5ndsr\xc3\xa6kning til tibetanere._NEWLINE_Prins Peter og hans gemalinde, Irene Ovtchinnikova (Irina) (f\xc3\xb8dt 1900, d\xc3\xb8d 1990), boede i en \xc3\xa5rr\xc3\xa6kke p\xc3\xa5 Lille Bernstorff i Gentofte. Hans gravsted er i parken.\n_START_SECTION_\nForholdet til det gr\xc3\xa6ske kongehus\n_START_PARAGRAPH_\nGennem hele livet havde han et problematisk forhold til det gr\xc3\xa6ske kongehus, som han var en del af. Hans \xc3\xa6gteskab med Irene tilspidsede situationen yderligere. Derfor blev han ikke begravet sammen med kongefamilien fra Gr\xc3\xa6kenland. I stedet blev han begravet i Danmark ved sin bop\xc3\xa6l i Gentofte. Han d\xc3\xb8de i 1980 i London af en hjernebl\xc3\xb8dning. Han og prinsesse Irene fik ingen efterkommere.'